དེང་སང་གི་དུས་ཚོད་འདིར་དྲི་བ་མང་པོ་ཡར་སླེབས་པ་ནས་གང་ཡིན་ན་ཟེར་བ་དང་།དང་ཤུགས་ཆེན་པོ་སླེབས་ཡོང་བས་འགྲེལ་བཤད་ཧ་ཅང་གལ་ཆེན་པོ་རེད།དེར་བརྟེན།སངས་རྒྱས་པའི་ཆོས་དང་དེའི་ནང་ཚན་ནས་ནཱ་ལེནྡྲའི་ཆོས་བརྒྱུད་ནི་རིགས་པའི་ལམ་ནས་གཞི་ཡི་གནས་ཚུལ་དང་ལམ་གྱི་གནས་ཚུལ་གལ་ཆེན་པོ་ཡིན་པ་དང་།དེ་ལས་ཀྱང་གཞི་ཡི་གནས་ཚུལ་ཧ་ཅང་གལ་ཆེན་པོ་རེད།གཞི་ཡི་གནས་ཚུལ་གཞི་ལ་བཞག་ནས་ལམ་གྱི་རྣམ་གཞག་བཤད་དགོས་པ་རེད།གཞི་ལ་མེད་པ་ཞིག་སྒོམ་ནས་འདི་རུ་ཅིག་ཡོང་གི་རེད་ཟེར་བ་ཁག་པོ་རེད།དེ་ལྟ་ན་རྒྱུ་མེད་རྐྱེན་མེད་སྟེང་ནས་ཡོང་དགོས་པ་བཤད་དགོས་འཁེལ་གྱི་རེད།དེ་ལྟར་ཡིན་ཚེ་འདུས་བྱས་ཀྱི་མཚན་ཉིད་ཚང་གི་ཡོད་པ་མ་རེད།རྒྱུ་དང་རྐྱེན་ལ་བརྟེན་ནས་ཡོང་བ་ཞིག་དང་།རྒྱུ་རྐྱེན་གྱི་དབང་གིས་འགྱུར་བ་འགྲོ་བ་ཞིག་ཆགས་ཀྱི་ཡོད་པས་གཞི་ལ་ཡོད་པ་ཞིག་དང་།དེ་ཡང་གཙོ་བོ་སྣང་ཚུལ་དང་གནས་ཚུལ་མི་མཐུན་པ་ཡོད་པ་རེད་ཟེར་བའི་གཞི་ཡི་གནས་ཚུལ་བདེན་གཉིས་དང་།དེ་དང་ཆབས་ཅིག་རྒྱུ་འབྲས་ཀྱི་རྟེན་འབྱུང་བཤད་སྐབས་སྡུག་བསྔལ་གྱི་རྩ་བ་མ་རིག་པས་བྱས་པ་རེད་ཅེས་སོགས་གསུངས་ཡོང་སྐབས་རིག་པ་དང་ལྡན་པ་རེད།ཅི་ཙམ་གྱིས་དཔྱད་པ་བྱས་པ་དེའི་ཚོད་ཀྱིས་ངེས་པ་རྙེད་རྒྱུ་ཡོད་པ་ཞིག་དང་།ཡིད་ཆེས་བརྟན་དུ་འགྲོ་བ་ཞིག་ཆགས་ཡོད་པ་རེད།